আশারাম বাপুর তথ্যচিত্র বানিয়ে বিপাকে ডিসকভারি

ওয়েব ডেস্ক: স্বঘোষিত গডম্যান আশারাম বাপুর তথ্যচিত্র বানিয়ে বিপাকে ডিসকভারি চ্যানেল (Discovery Channel) । চ্যানেল কর্তা-কর্মীদের সুরক্ষায় অন্তর্বর্তী পুলিশি সুরক্ষার নির্দেশ সুপ্রিম কোর্টের (Supreme Court) ।

আশারাম বাপুর তথ্যচিত্র নিয়ে হুমকির মুখে আদালতের দ্বারস্থ ডিসকভারি কমিউনিকেশনস ইন্ডিয়া। কাল্ট অফ ফিয়ার – আশারাম বাপু(ভীতির অর্চনা- আশারাম বাপু) প্রকাশ্যে আসতেই চ্যানেল কর্তা ও কর্মীদের প্রতি হুমকি বার্তা। বিশেষত সমাজ মাধ্যম মারফত। ফলে পেশার প্রয়োজনে অবাধে যাতায়াত করা কঠিন হয়ে দাঁড়িয়েছে। পুলিশ কিছু করছে না। কর্মীদের বাধ্য হয়ে কাজে আসতে বারণ করা হচ্ছে। আমাদের বিরুদ্ধে গণ বিক্ষোভের হুমকিও দেওয়া হচ্ছে। জানায় অভিযোগকারী চ্যানেল।

আরও পড়ুন: ফের রেশন বণ্টনে কারচুপির অভিযোগ

উল্লেখ্য, সুরক্ষা প্রার্থনার এই আবেদনে কেন্দ্রীয় সরকারের স্বরাষ্ট্র মন্ত্রক ছাড়াও মামলায় যুক্ত করা হয়েছে কর্নাটক, মহারাষ্ট্র, পশ্চিমবঙ্গ, দিল্লি, হরিয়ানা, তেলেঙ্গানা রাজ্য সরকার সহ রাজ্যগুলির পুলিশ প্রধানদেরও।

প্রসঙ্গত, একাধিক ধর্ষণের আসামি হিসেবে যাবজ্জীবন কারাদণ্ডপ্রাপ্ত আশারাম সম্পর্কে সরকারি নথিপত্র, আদালতের নির্দেশ এবং সাক্ষীদের বয়ানের ভিত্তিতে তৈরি ওই তথ্যচিত্র ডিসকভারি প্লাস চ্যানেলের ওটিটি প্লাটফর্মে সম্প্রচারিত হওয়ার পরেই হুমকি আসার সূত্রপাত।